คลังประหยัด4หมื่นล.ประเดิมจัดซื้อจัดจ้างผ่านอิเล็กทรอนิกส์งบไตรมาสแรกปี'62
กระทรวงการคลังแจงระบบการจัดซื้อจัดจ้างผ่านอิเล็กทรอนิกส์ช่วยประหยัดงบได้ 4 หมื่นล้าน
6 มี.ค. 2562

กระทรวงการคลังแจงระบบการจัดซื้อจัดจ้างผ่านอิเล็กทรอนิกส์ช่วยประหยัดงบได้ 4 หมื่นล้าน
นางญาณี แสงศรีจันทร์ ที่ปรึกษาด้านพัฒนาระบบการเงินการคลัง ในฐานะโฆษกกรมบัญชีกลาง เปิดเผยว่า หลังจากที่กรมบัญชีกลางได้นำระบบจัดซื้อจัดจ้างภาครัฐด้วยอิเล็กทรอนิกส์ (e-GP) มาใช้ในการจัดซื้อจัดจ้างกับหน่วยงานต่างๆ ของภาครัฐ ทำให้ผู้ประกอบการและบุคคลทั่วไปเข้าถึงข้อมูลได้อย่างรวดเร็วและเท่าเทียมสามารถตรวจสอบได้ทุกขั้นตอน อาทิ ประกาศร่าง TOR/ร่างเอกสารประกวดราคา (e-Bidding) ประกาศรายชื่อผู้ชนะการเสนอราคา ประกาศราคากลาง กฎ ระเบียบ ข้อบังคับที่เกี่ยวกับการจัดซื้อจัดจ้างภาครัฐ แผนการจัดซื้อจัดจ้างประจำปีคู่มือต่างๆ ที่ใช้ในการปฏิบัติงานด้านผู้ประกอบการ
ทั้งนี้ ในปีงบประมาณ พ.ศ. 2562 ไตรมาสแรก (ต.ค. 2561- ม.ค. 2562) มีโครงการจัดซื้อจัดจ้างทั้งหมด 1.6 ล้านโครงการ มูลค่ากว่า 9 แสนล้านบาท ซึ่งมีโครงการจัดซื้อจัดจ้างที่ได้ผู้ชนะการประกวดราคาและทำสัญญาแล้วจำนวน 1.8 ล้านฉบับ ในวงเงินงบประมาณ 4.97 แสนล้านบาท โดยมีวงเงินที่จัดหาได้ 4.54 แสนล้านบาท สามารถประหยัดงบประมาณได้ 4.31 หมื่นล้านบาท ซึ่งวิธีการจัดซื้อจัดจ้างที่สามารถประหยัดงบประมาณได้มากที่สุด คือ วิธี e-Market ประหยัดได้ 16.31% รองลงมาคือวิธี e-Bidding ประหยัดได้ 12.5%
นางญาณี กล่าวว่า จากการดำเนินการดังกล่าวส่งผลให้ผู้ประกอบการสนใจที่จะเข้ามาเป็นผู้ค้ากับภาครัฐมากขึ้น ซึ่งไตรมาสแรกของปีงบประมาณ พ.ศ. 2562 มีผู้ประกอบการมาลงทะเบียนใช้งานในระบบ e-GP จำนวน 2.6 แสนราย กรมบัญชีกลางจึงให้ความสำคัญในการสร้างความรู้ความเข้าใจที่ถูกต้องกับผู้ปฏิบัติงาน โดยได้ดำเนินการจัดโครงการฝึกอบรมบันทึกข้อมูลสินค้าในระบบ Electronic Catalog : e-Catalog และการเสนอราคาในระบบ e-GP เพื่อเตรียมความพร้อมให้กับผู้ประกอบการที่จำหน่ายสินค้าในระบบ e-Catalog (จำนวน 78 สินค้า) ให้มีความรู้ความเข้าใจเกี่ยวกับการบันทึกข้อมูล แค็ตตาล็อกสินค้าในระบบ e-Catalog และการเสนอราคาในระบบ e-GP สำหรับวิธี e-Market และวิธี e-Bidding จำนวน 5 รุ่น โดยไม่มีค่าใช้จ่าย